T. H. Vinayakram

Thetakudi Harihara "Vikku" Vinayakram (s. 11. elokuuta 1942 Tiruchirappalli, Tamil Nadu) on intialainen karnaattisen musiikin lyömäsoittaja.

Vinayakram sai ghataminsoiton opetusta ensin isältään T. R. Harihara Sarmalta ja suoritti sitten muodolliset opintonsa Chennain Sri Jaya Ganesh Tala Vadya Vidyalaya -oppilaitoksessa, jonka rehtoriksi itse pääsi vuonna 1978. Vinayakram on säestänyt ghatamilla monia karnaattisia muusikoita, kuten Semmangudi Srinivasa Iyeriä, G. N. Balasubramaniamia, Madurai Mani Iyeriä, M. S. Subbulakshmia ja Maharajapuram Santhanamia. Hän on lisäksi tehnyt yhteistyötä esimerkiksi fuusioyhtye Shaktin kanssa. Hän on luennoinut lyömäsoitosta intialaisissa ja ulkomaalaisissa instituutioissa.

Ensimmäisenä eteläintialaisena muusikkona Vinayakram sai vuonna 1991 Grammy-palkinnon, joka myönnettiin osallistumisesta Mickey Hartin levytykseen Planet Drum. Vinayakram on saanut myös Sangeet Natak Akademin palkinnon (1988), Padma Shrin (2002) ja Padma Bhushanin (2014). Vuonna 2012 hän pääsi Sangeet Natak Akademin jäseneksi.

Lähteet 

Intialaiset rumpalit
Grammy-palkinnon saajat
Vuonna 1942 syntyneet
Elävät henkilöt